钦定古今图书集成/明伦汇编/氏族典/第111卷 > 崔肇师
## 钦定古今图书集成/明伦汇编/氏族典/第111卷 > 崔肇师

按《北齐书崔㥄传》：“㥄族子肇师，魏尚书仆射亮之孙
也。父士太，谏议大夫。肇师少时疏放，长遂变节，更成
谨厚，涉猎经史，颇有文思。袭父爵乐陵男。释褐开府
东阁祭酒，转司空外兵参军，迁大司马府记室参军。
天平初，转通直侍郎，为慰劳青州使。至齐州界，为土
贼崔迦叶等所掳，欲逼与同事。肇师执节不动，谕以”
祸福，贼遂舍之，乃巡慰青部而还。元象中，数以中舍
人接梁使。武定中，复兼中正员郎，送梁使徐州还，敕
修起居注。寻兼通直散骑常侍、聘梁副使，转中书舍
人。天保初，参定禅代礼仪，封襄城县男，仍兼中书侍
郎。二年，卒，时年四十九。